b'\n_START_ARTICLE_\nToma\xc5\xbe Pandur\n_START_SECTION_\n\xc5\xbdivljenje in smrt\n_START_PARAGRAPH_\nRodil se je leta 1963 v Mariboru, kjer je obiskoval Prvo gimnazijo Maribor. \xc5\xa0tudiral je v Ljubljani ter se nato vrnil v Maribor. Po sporu v SNG Drama Maribor je zapustil Slovenijo ter \xc5\xbeivel in ustvarjal v New Yorku, Parizu, Berlinu, Zagrebu, predvsem pa Madridu. Zaradi sr\xc4\x8dne kapi je umrl 12. aprila 2016, med gledali\xc5\xa1ko vajo za predstavo Kralj Lear v Skopju v Makedonskem narodnem gledali\xc5\xa1\xc4\x8du.\n_START_SECTION_\nUmetni\xc5\xa1ko delo\n_START_PARAGRAPH_\n\xc5\xbde kot dijak Prve gimnazije v Mariboru je ustanovil svojo gledali\xc5\xa1ko skupino\xc2\xa0\xc2\xbbTespisov voz \xe2\x80\x93 Novo slovensko gledali\xc5\xa1\xc4\x8de\xc2\xab. \xc5\xa0tudiral in diplomiral na AGRFT leta 1988. Njegova prva profesionalna uprizoritev,\xc2\xa0\xc2\xbb\xc5\xa0eherezada\xc2\xab, leta 1988 v Slovenskem mladinskem gledali\xc5\xa1\xc4\x8du je veljala za senzacijo. V sezoni 1989/1990 je postal umetni\xc5\xa1ki vodja gledali\xc5\xa1\xc4\x8da SNG Drame Maribor in to funkcijo opravljal do leta 1996. V tem \xc4\x8dasu je med drugim re\xc5\xbeiral Hamleta, Fausta, Carmen, Bo\xc5\xbeanske komedije, Ruska misija in Babilon. Kot umetni\xc5\xa1ki vodja SNG drame Maribor je odstopil po sporu zaradi finan\xc4\x8dnih dolgov gledali\xc5\xa1\xc4\x8da ter se nekaj let umaknil od gledali\xc5\xa1kega \xc5\xbeivljenja. K odrski umetnosti se je znova vrnil v tujini, kjer je leta 2002 z dramaturginjo Livijo Pandur ustanovil gledali\xc5\xa1\xc4\x8de Pandur.Theaters. Leta 2014 je po osemnajstih letih ponovno re\xc5\xbeiral v Ljubljani, prvi\xc4\x8d po odhodu v tujino zopet v sloven\xc5\xa1\xc4\x8dini. V SNG Drama Ljubljana je re\xc5\xbeiral projekt Rihard III. + II., leto kasneje pa Fausta.'